b'\n_START_ARTICLE_\nAhdnama\n_START_PARAGRAPH_\nAhdnama (tur. ahidn\xc3\xa2me: politi\xc4\x8dko jamstvo, povelja, ar. \xe2\x80\x98ahd: jamstvo + perz. n\xc4\x81me: knjiga, dokument), povelja koju su osmanski osvaja\xc4\x8di izdavali katoli\xc4\x8dkim zajednicama, daju\xc4\x87i im odre\xc4\x91ena prava._NEWLINE_Me\xc4\x91u ahdnamama, isti\xc4\x8du se ahdname podijeljene katolicima carigradskog predgra\xc4\x91a Galate nakon \xc5\xa1to su Osmanlije osvojile Carigrad 1453. g. te katolicima Bara prigodom zauze\xc4\x87a ovoga grada 1575. godine. Isti\xc4\x8de se i Ahdnama koju je izdao osmanski sultan Mehmed II. Osvaja\xc4\x8d tijekom osmansko osvajanje Bosne, fojni\xc4\x8dka ahdnama, dubrova\xc4\x8dka ahdnama iz 1575.\n_START_SECTION_\nPovijest\n_START_PARAGRAPH_\nVa\xc5\xbenost ahdname je u tome \xc5\xa1to u Osmanskom Carstvu kr\xc5\xa1\xc4\x87ani nisu smjeli praviti nikakvu propagandnu konkurenciju islamu. Uz to su sve kr\xc5\xa1\xc4\x87anske ustanove i crkve bile osu\xc4\x91ene na to da izgledaju kako jesu bez mogu\xc4\x87nosti popravka ili novogradnje. Odr\xc5\xbeavanje odnosno obnavljanja crkvenih zgrada, povla\xc4\x8dilo je za sobom mnogo pravne procedure koja je u pravilu bila skupa. Osmansko je Carstvo ustrojilo vjerski sustav na takav na\xc4\x8din da je stimuliralo prelazak s kr\xc5\xa1\xc4\x87anstva na islam, destimuliralo ostajanje u kr\xc5\xa1\xc4\x87ansvu, a prelazak s islama na kr\xc5\xa1\xc4\x87anstvo zabranjen smrtnom kaznom. _NEWLINE_Kr\xc5\xa1\xc4\x87ani su bili politi\xc4\x8dki diskriminirani i nisu nikako smjeli sudjelovati u aktivnom politi\xc4\x8dkom \xc5\xbeivotu, zbog \xc4\x8dega su javne i dr\xc5\xbeavne slu\xc5\xbebe obavljali jedino muslimani. Pravna podloga i smjernica za dono\xc5\xa1enje odredaba o kr\xc5\xa1\xc4\x87anskim zajednicama u sklopu osmanske dr\xc5\xbeave bile su dimmu-odredbe._NEWLINE_Pored re\xc4\x8denog nije bila ista pravna i politi\xc4\x8dka praksa za sve kr\xc5\xa1\xc4\x87ane. Isto\xc4\x8dne pravoslavne Crkve u\xc5\xbeivale su vi\xc5\xa1e priznanja i nadle\xc5\xbenosti nad svojim vjernicima negoli katoli\xc4\x8dka Crkva. Razlog je bio zbog toga \xc5\xa1to se sav pravoslavni visoki kler nalazio se unutar osmanskih granica, dok je katolicima vrhovni poglavar bio je papa, ideolo\xc5\xa1ki i politi\xc4\x8dki protivnik islama i osmanske vlasti, koji je bio poglavar susjednih dr\xc5\xbeava s kojima su Osmanlije bile u stalnom ratnom stanju i koje su bile jedini pravi ozbiljni neprijatelj koji je mogao vojno ugroziti Osmanlije. Zbog toga je u krajevima pod osmanskom vla\xc5\xa1\xc4\x87u va\xc5\xbeilo da je Porta slu\xc5\xbebeno prizanala pravoslavne metropolite i biskupe kao visoke crkvene dostojanstvenike, dok to nije va\xc5\xbeilo za katoli\xc4\x8dke biskupe, koji su morali djelovati iz izgnanstva. Katolike su Osmanlije tretirale prema zemljopisnom kriteriju, kao kolektive, posebno po ve\xc4\x87im gradovima s ja\xc4\x8dim katoli\xc4\x8dkim poslovnim gra\xc4\x91anstvom. Tim je zajednicama osmanska vlast izdavala ahdname, kojima im je jam\xc4\x8dila samobitnost, slobodu kretanja duhovnika, vr\xc5\xa1enje vjerskih obreda (ali uz razna ograni\xc4\x8denja u duhu d\xc3\xadmma-odredbi), nepovrjedivost imovine, te izuzetost od poreza onih \xc4\x8dlanova koji su \xc5\xbeivjeli od milostinje.\n_START_SECTION_\nAhdnama iz 1464.\n_START_PARAGRAPH_\nAhdnamom je sultan dao prava franjevcima. Njome im je omogu\xc4\x87eno slobodno obavljanje vjerske slu\xc5\xbebe. Tradicija govori da ju izdana 1463. ili 1464. fra An\xc4\x91elu Zvizdovi\xc4\x87u na polju Milodra\xc5\xbeevu , u sultanovu logoru na Milodra\xc5\xbeevu izme\xc4\x91u Kiseljaka i Busova\xc4\x8de za vrijeme sultanova glavnog vojnog pohoda protiv Bosne.  Legenda govori da je fra An\xc4\x91eo odva\xc5\xbenim nastupom pred sultanom Mehmedom II. skrenuo pozornost sultanu kako bi mogao zaustaviti bje\xc5\xbeanje katoli\xc4\x8dkog pu\xc4\x8danstva, posebno trgovaca, zanatlija i tehni\xc4\x8dara u bosanskim rudnicima, zbog \xc4\x8dega je sultan, da bi sprije\xc4\x8dio odlazak pu\xc4\x8danstva, izdao ahdnamu. _NEWLINE_Ovim osmanskim dokumentom dvije strane daju ustupak: franjevci priznaju osmanskog sultana za svojega gospodara, dok im s druge strane on daje slobodu vjere i djelovanja. Glede forme, sadr\xc5\xbeaja i osobne prisege, Ahdnama je bila po snazi me\xc4\x91unarodni ugovor. _NEWLINE_Smatra se da je vrlo vjerojatno postojala i ahdnama koju je Mehmed Osvaja\xc4\x8d izdao i srebreni\xc4\x8dkim franjevcima, a datira iz 1462. godine, nakon zauze\xc4\x87a Srebrenice. Ova je u cijelosti izgubljena. _NEWLINE_Izvornik ahdname iz 1463. nije sa\xc4\x8duvan, nego je javnosti ostala dostupna u prijepisima odnosno i prepri\xc4\x8danom obliku, zbog \xc4\x8dega su neki povjesni\xc4\x8dari smatrali da ahdnama nije ni izdata, nego da se radi o gruboj krivotvorini. Tekst ove ahdname objavio je Hazim \xc5\xa0abanovi\xc4\x87 1949. godine. Kriti\xc4\x8dka istra\xc5\xbeivanja u novije vrijeme (Hazim \xc5\xa0abanovi\xc4\x87, Van\xc4\x8do Bo\xc5\xa1kov) odbacila su mjesta sumnjama u stvarnost postojanja ahdnam i utvrdila da se radi o stvarno izdanom dokumentu. Istim je utvr\xc4\x91eno da ahdnama nije tako slobodarska kao neka magna charta libertatum, kako se ponekad pomisli zbog sve\xc4\x8danog tona sultanskih rije\xc4\x8di._NEWLINE_Ipak, Ahdnama ima vrijednost kao temeljni dokument osmanskog zakonodavca, kojim se priznalo zasebni kulturni i politi\xc4\x8dki identitet neetabliranog bosansko-hercegova\xc4\x8dkog katoli\xc4\x8danstva pod vodstvom franjevaca. Ovisno o stanju u dr\xc5\xbeavi, ratovima, gladima, velikim seobama, epidemijama i \xc4\x8desti pograni\xc4\x8dnim \xc4\x8darkama, ahdname su ponekad po\xc5\xa1tivane, ponekad su\xc5\xbeavane ili poni\xc5\xa1tavane, ovisno o okolnostima, prije svega financijskim potrebama Carstva i u uvelike korumpiranog osmanskog \xc4\x8dinovni\xc5\xa1tva te pravoslavnog klera koje je sve nastojalo svaliti na katolike.'